钦定古今图书集成/明伦汇编/交谊典/第066卷 > 《再上张侍郎书》前人
## 钦定古今图书集成/明伦汇编/交谊典/第066卷 > 《再上张侍郎书》前人

始至京师时，平生亲旧往往在此，不见者盖十年矣。
惜其老而无成，问所以来者，既而皆曰：“子欲有求，无
事他人，须张益州来乃济。”且云：“公不惜数千里走表
为子求官，苟归，立便殿上，与天子相唯诺，顾不肯耶？”
退自思公之所以与我者，盖不为浅；所不可知者，惟
其力不足而势不便，不然公与我无爱也。闻之古人，
“日中必熭，操刀必割”，当此时也，天子虚席以待公，其
言宜无不听用。洵也与公有如此之旧，适在京师，且
未甚老，而犹足以有为也。此时而无成，亦足以见他
人之无足求，而他日之无及也已。昨闻车马至此，有
日，西出百馀里，迎见雪后苦风，晨至郑州，唇黑面裂，
僮仆无人色。从逆旅，主人得束薪缊火，良久乃能以
见。出郑州十里许，有导骑从东来，惊愕下马立。道周
云：“宋端明且至。”从者数百人，足声如雷。已过，乃敢上
马徐去，私自伤至此。伏惟明公所谓廉洁而有文，可
以比汉之司马子长者，盖穷困如此，岂不为之动心，
而待其多言耶？